คปภ.เผยเอกชน5จังหวัดใต้ขอชดเชยเบี้ยก่อการร้าย294ราย
คปภ.เผยผู้ประกอบ5จังหวัดใต้ขอชดเชยเบี้ยก่อการร้าย 294 ราย
7 เม.ย. 2554

คปภ.เผยผู้ประกอบ5จังหวัดใต้ขอชดเชยเบี้ยก่อการร้าย 294 ราย
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า  ณ ก.พ.2554 มีผู้ประกอบการ 5 จังหวัดชายแดนภาคใต้ ยื่นขอรับเงินชดเชยส่วนต่างเบี้ยประกันภัยทรัพย์สิน คุ้มครองก่อการร้าย ใน 5 จังหวัดภาคใต้ รอบที่ 2 จำนวน 294 ราย เป็นจำนวนเงินชดเชยฯ ประมาณ 34 ล้านบาท ภายใต้  มาตรการชดเชยส่วนต่างเบี้ยประกันภัยทรัพย์สิน คุ้มครองภัยก่อการร้าย ในอัตราระหว่าง 0.3%-2% ให้แก่ผู้ประกอบการในเขตพัฒนาพิเศษเฉพาะกิจ 5 จังหวัด ประกอบด้วย จังหวัดยะละ ปัตตานี นราธิวาส สตูล และ 4 อำเภอ ของจังหวัด สงขลา ได้แก่ อำเภอจะนะ อำเภอนาทวี อำเภอสะบ้าย้อย และอำเภอเทพา 
ทั้งนี้ โครงการดังกล่าวขยายเวลามาเป็นรอบที่ 2 ซึ่งจะสิ้นสุด 31 ธ.ค.2555 ตามมติคณะรัฐมนตรีเมื่อวันที่ 16 มิ.ย.2552  
นางจันทรา กล่าวว่า การดำเนินการดังกล่าว เป็นการสนับสนุนนโยบายของภาครัฐ เพื่อสนับสนุนและส่งเสริมการลงทุนในเขตเศรษฐกิจเฉพาะกิจ 5 จังหวัดชายแดนภาคใต้ ซึ่งทำให้ผู้ประกอบการมีความเชื่อมั่นในการลงทุนมากขึ้น และส่งผลให้มีจำนวนผู้ประกอบการยื่นขอรับเงินชดเชยส่วนต่างเบี้ยประกันภัยเพิ่มขึ้น ส่งผลให้ธุรกิจประกันภัยในภาคใต้ขยายตัวและเติบโตขึ้น